**Karjääriõpetuse ainekava**

Klass: 10 klass

Õppetundide arv: 35 tundi

**Õppe – eesmärgid**

Kursusega taotletakse, et õpilane:

1) väärtustab õppimist elukestva protsessina;

2) arendab oma õpioskusi, suhtlemisoskusi, koostöö-, otsustamis-ja infoga ümberkäimise

oskusi;

3) arendab soovi ja oskust endale eesmärke seada ja nendeni jõudmiseks süsteemselt

tegutseda;

4) võtab teadlikult vastutuse oma karjäärivalikute ja -otsuste eest;

5) teadvustab oma huvisid, võimeid ja oskusi, mis võimaldavad adekvaatse enesehinnangu

kujunemist ning konkreetsete karjääriotsuste langetamist;

6) on teadlik erinevatest töövaldkondadest, ametitest/elukutsetest, töösuhteid reguleerivatest

õigusaktidest, haridus-ja koolitusvõimalustest, tööturu üldistest suundumustest ning kohalikust majanduskeskkonnast;

7) kasutab asjakohast informatsiooni karjääri planeerimisel;

8) analüüsib oma õpitulemusi ja senist töökogemust ning kavandab oma karjääri.

**Õppeaine kirjeldus**

Valikõppeaine „Karjääriõpetus“ raames käsitletakse teemasid, mis kujundavad õpilases valmisolekut optimaalseks rakenduseks tööjõuturul, iseseisva otsustamisvõime arendamiseks, erinevate elurollide täitmiseks ja elukestvaks õppeks. Karjääriõpetus võimaldab ühiskonna inimressurssi tööturul paremal viisil rakendada, viies inimeste oskused ja huvid kokku töö-ja õppimisvõimalustega. Karjääriõpetus aitab kaasa sellele, et uut põlvkonda ei piiraks stereotüüpsed soorollid, mis mingis kultuuris ja mingil perioodil on välja kujunenud kui üldised jagatud arusaamad feminiinsuse ja maskuliinsuse kohta. Naiste ja meeste sünnipärased erinevused ei tingi seda, et nad peaksid tegema ainult teatud kindlaid töid ja õppima teatud erialasid. Ei ole kohane käsitleda eraldi meeste ja naiste tööd, omandatavad teadmised ametitega seotud terviseriskidest võimaldavad nii meestel kui ka naistel valikuid tehes mõista, milliste riskifaktoritega tuleb kokku puutuda.

**Valikõppeaine kursus koosneb kolmest osast:**

1. Enesetundmise teema käsitlemine ja vastavate praktiliste harjutuste sooritamine aitab õpilasel kujundada enesemääratluspädevusi ning eneseanalüüsi tulemusel langetada edasise haridustee ja tööeluga seotud teadlikke otsuseid. Käsitletakse sotsiaalsete ja õpipädevuste seoseid tulevaste õpingute ja tööeluga. Õpiharjumuste teadlik kujundamine sidustatuna karjääriplaanis püstitatud lühema-või pikemaajaliste eesmärkidega aitab ennetada õpilase haridustee katkemist.
2. Karjääriinfo: õppimisvõimaluste, erinevate töövaldkondade ja tööturu suundumuste tundmine on vajalik, et õpilane oskaks teadlikult kavandada oma karjääri. Kujuneb valmisolek paindlikuks reageerimiseks tööturul toimuvatele kiiretele muutustele ja elukestvaks õppeks. Tööturuga praktilise tutvumise käigus saavad õpilased ülevaate erinevatest töövaldkondadest ja õpivad pöörama tähelepanu soolisele võrdõiguslikkusele karjäärivalikutes. Õpilast suunatakse uurima ja võimaluse korral katsetama erinevaid töid, vabatahtlikku tööd, otsima ja leidma seoseid õpingute ja töövaldkondade vahel. Õpilase ettevõtlikkuse kujunemisele aitavad kaasa praktilised õpitegevused.
3. Planeerimise ja otsustamise põhimõtete tundmine aitab õpilasel süstematiseerida informatsiooni iseendast, tööturu võimalustest ja seostada seda tulevikuplaanidega. Õpilane analüüsib erinevaid karjäärivalikuid mõjutavaid tegureid. Õpilasel kujunevad teadmised ja oskused eesmärkide püstitamiseks, karjäärialaste otsuste langetamiseks, võimalike probleemide äratundmiseks ja nende ennetamiseks ning töö ja eraelu ühildamise tähtsusest.

Valikõppeaine kursus „Karjääriõpetus“ keskendub õpilase adekvaatse enesehinnangu kujunemisele. Õpilane tunneb erialade, ametite ja elukutsete vahelisi seoseid. Ta oskab näha ja mõistab töömaailmas toimuvat ja on teadlik selle mõjust isikliku tööalase karjääri planeerimisele. Õpilane teadvustab oma vastutust ja on motiveeritud isiklikku karjääri teadlikult planeerima. Soolise võrdõiguslikkuse printsiibi käsitlemine karjääriplaneerimisel suurendab õpilaste teadlikkust, et valikuid saab teha enda soovide ja eelduste järgi ning valida saab ka neid elukutseid, mis traditsiooniliselt on olnud sooliselt eelistatud. Karjääriõppes õpetatakse sallivust ja valikuvabadust. Õpilased teavad, et palgaküsimuste lahendamisel lähtutakse töö sisust ja vastutusastmest, mitte soolistest eelistustest.

Karjääriõpetus aitab õpilasel luua enda jaoks tervikpilt teistes õppeainetes, kursustel ja erinevates elusituatsioonides omandatud teadmistest, oskustest ja kogemustest, mis on aluseks

karjääriotsuste langetamisel.

Keskkoolis taotletakse, et

* õpilane oskab näha seoseid huvide ja elukutsevaliku vahel;
* oskab koostada karjääriplaani ja teab, et karjäär ei seostu pelgalt tööga;
* tunneb oma isiksuseomadusi ja oskab neid teadmisi kasutada karjääri planeerimisel;
* tunneb erinevaid ameteid ja omab teadmisi oskustest, mida erinevate ametite tegemiseks vajatakse; tunneb huvi erinevate elukutse jaoks vajalike omaduste ja oskuste ning nende kujundamise viiside vastu;
* kasutab erinevaid karjääriinfo allikaid;
* mõistab muutuva töömaailma kontseptsiooni; mõistab tööturul toimuva seotust sotsiaalsete, poliitiliste ja majandusprotsessidega;
* jälgib kohaliku ja rahvusvahelise tööturu tendentse;
* oskab leida huvipakkuvat infot elukutsete, ametite ja haridusvõimaluste kohta;
* oskab teha esialgseid pikema- ja lühemaajalisi karjääriplaane, analüüsides oma isiksuse omadusi ning oskusi, väärtushinnanguid ja edukriteeriume;
* oskab tööd otsida ja tööjõuturul konkureerida, on huvitunud nende oskuste edasiarendamisest (CV koostamine, info leidmine vabade töökohtade kohta, käitumine tööintervjuul jne);
* omab esmaseid teadmisi tööseadusandlusest (tööleping, töötaja õigused ja kohustused, töölepingu lõpetamine jne);
* oskab vajadusel pöörduda abi saamiseks spetsialisti poole (karjäärinõustaja, psühholoog, arst jne);
* mõistab oma osa ja vastutust karjääriotsuste tegemisel.

**Inimesed:**

* Võnnu Keskkool on kindlustatud kogenud ning pädevate aineõpetajate ja klassijuhatajatega, kes teevad koostööde ühiste eesmärkide nimel
* Võnnu Keskkoolis töötab karjäärikoordinaator
* Võnnu Keskkoolil on hea koostöö hoolekogu, kohaliku omavalitsuse, piirkondliku nõustamiskeskuse ja lastevanematega.

**Vahendid:**

* Koolis on karjääriõppe korraldamiseks vajaminevad materjalid.
* Koolil on karjääriinfo stend, kooli kodulehel karjäärinurk.
* Koolil on arvutiklass, kõik klassiruumid on varustatud arvutiga.
* Koolil on koostöö SA Innove ja Rajaleidja keskusega, kes varustavad kooli info, mitmesuguste õppe- ja metoodiliste materjalidega.